न्यूयॉर्क शहर के पुलिस आयुक्त जेम्स ओ नील ने कहा कि संदिग्ध एक 29 वर्षीय व्यक्ति था, जो न्यूयॉर्क से नहीं था। ओ नील ने बताया कि मंगलवार 3.05 बजे के करीब एक शख्स किराए पर लिए गए पिकअप ट्रक को ह्यूस्टन स्ट्रीट के वेस्ट साइड हाईवे साइकिल मार्ग में लेकर घुसा और वहां मौजूद कई राहगीरों व साइकिल सवारों को कुचलते हुए आगे बढ़ गया। पुलिस के मुताबिक चैंबर्स स्ट्रीट पर ट्रक एक स्कूल बस से टकरा गया, जिससे दो वयस्क व दो बच्चे घायल हो गए। टक्कर के बाद ट्रक चालक एक पेंटबॉल गन और पैलेट गन निकालकर वाहन से बाहर निकला तभी एक पुलिस अधिकारी ने हमलावर को गोली मार दी । इसके बाद उसे हॉस्पिटल भेजा गया। हालांकि हमलावर अरबी भाषा में 'अल्लाहु अकबर' चिल्लाया, अरबी में जिसका मतलब है 'अल्लाह महान है'। यह हमला वार्षिक हैलोवीन परेड के कुछ घंटों पहले ही हुआ, जहां हजारों लोगों की भीड़ जुटने वाली थी।